钦定古今图书集成/明伦汇编/宫闱典/第049卷 > 太祖杨淑妃
## 钦定古今图书集成/明伦汇编/宫闱典/第049卷 > 太祖杨淑妃

按《五代史周家人传》：“淑妃杨氏，镇州真定人也。父弘
裕，真定少尹。妃幼以色选入赵王宫，事王镕，镕为张
文礼所杀。镇州乱，妃亦流寓民间，后嫁里人石光辅。
居数年，光辅死，太祖柴夫人卒，闻妃有色而贤，遂娶
之为继室。太祖方事汉高祖于太原，天福中，妃卒，遂
葬太原之近郊。太祖即位，广顺元年九月，追册为淑”
妃，拜妃弟廷璋为右飞龙使，廷璋辞曰：“臣父老矣，愿
以授之。”太祖曰：“吾方思之，岂忘尔父邪？”即召弘裕，弘
裕老不能行，乃就其家拜金紫光禄大夫、真定少尹。
太祖崩，葬嵩陵，一后三妃皆当陪葬，而太原未克。世
宗诏有司营嵩陵之侧为虚墓以俟。显德元年，世宗
已败刘旻于高平，遂攻太原，太原闭壁被围，乃迁妃
丧而葬之。